Bejaarde in Lichtenburg vermoorArgieffoto: SAPD/Facebook ŉ Bejaarde vrou van Lichtenburg in Noordwes is Donderdagoggend deur haar man en bure dood in haar huis aangetref. Sers. Kelebogile Moleko, woordvoerder van die polisie, het gesê daar word vermoed die moordenaar het die 73-jarige vrou tussen 10:00 en 11:00 ingewag toe sy by die huis aangekom het. “Die egpaar sê hulle laat gewoonlik ŉ sleutel agter die deur wanneer hulle die huis verlaat. Daar word vermoed dat die verdagte die sleutel in die hande gekry het en so toegang tot die huis verkry het,” het sy gesê. Volgens Moleko is die vrou verskeie kere met ŉ skerp voorwerp gesteek. Haar liggaam is deur haar man en bure in die huis aangetref. Twee selfone is uit die huis gesteel. Sake van moord en huisbraak word ondersoek. Niemand is nog in hegtenis geneem nie. Die vrou se naam sal bekendgemaak word sodra al haar naasbestaandes van haar dood ingelig is.